TAURAGĖS RAJONO SAVIVALDYBĖS TARYBA

SPRENDIMAS

DĖL TAURAGĖS RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO

2019 m. kovo 27 d. Nr. 1-123

Tauragė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, Lietuvos Respublikos želdynų įstatymo 10 straipsnio 1 dalies 9 punktu, Kriterijais, pagal kuriuos medžiai ir krūmai, augantys ne miškų ūkio paskirties žemėje, priskiriami saugotiniems, patvirtintais Lietuvos Respublikos Vyriausybės 2008 m. kovo 12 d. nutarimu Nr. 206 „Dėl Kriterijų, pagal kuriuos medžiai ir krūmai, augantys ne miškų ūkio paskirties žemėje, priskiriami saugotiniems, patvirtinimo ir medžių ir krūmų priskyrimo saugotiniems“, Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašu, patvirtintu Lietuvos Respublikos aplinkos ministro 2008 m. sausio 31 d. įsakymu Nr. D1-87 „Dėl Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašo patvirtinimo“, Želdinių apsaugos, vykdant statybos darbus, taisyklėmis, patvirtintomis Lietuvos Respublikos aplinkos ministro 2010 m. kovo 15 d. įsakymu Nr. D1-193 „Dėl Želdinių apsaugos, vykdant statybos darbus, taisyklių patvirtinimo“, Tauragės rajono savivaldybės taryba nusprendžia:

1. Patvirtinti Tauragės rajono savivaldybės želdynų ir želdinių apsaugos taisykles (pridedama).

2. Pripažinti netekusiu galios Tauragės rajono savivaldybės tarybos 2008 m. kovo 13 d. sprendimą Nr. 1-505 „Dėl Tauragės rajono saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos patvirtinimo“ su visais pakeitimais ir papildymais.

3. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras	Sigitas Mičiulis

PATVIRTINTA

Tauragės rajono savivaldybės tarybos

2019 m. kovo 27 d. sprendimu Nr. 1-123

TAURAGĖS RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLĖS

I SKYRIUS

BENDROSIOS NUOSTATOS

1. Tauragės rajono savivaldybės želdynų ir želdinių apsaugos taisyklės (toliau – Taisyklės) nustato Tauragės rajono savivaldybės (toliau – Savivaldybė) teritorijoje ne miško ūkio paskirties žemėje esančių želdynų ir želdinių apsaugą, tvarkymą, priežiūrą, fizinių ir juridinių asmenų teises ir pareigas, tvarkant ir prižiūrint želdynus ir želdinius, išsaugoti želdynus ir želdinius kaip estetiškai, ekologiškai, istoriškai ir kultūriškai svarbius kraštovaizdžio elementus, kurie užtikrintų gamtinio ir kultūrinio kraštovaizdžio stabilumą, gyventojų teisę į jų gyvenimo kokybę gerinančias aplinkos sąlygas.

2. Taisyklių tikslas – nustatyti priemones, užtikrinančias želdynų ir želdinių, kaip estetiškai, ekologiškai, istoriškai ir kultūriškai svarbių kraštovaizdžio elementų, išsaugojimą, kad būtų užtikrintas gamtinio ir kultūrinio kraštovaizdžio stabilumas, gyventojų teisė į aplinkos sąlygas, gerinančias jų gyvenimo kokybę.

3. Šios Taisyklės parengtos vadovaujantis Lietuvos Respublikos želdynų įstatymu, šio įstatymo įgyvendinamaisiais teisės aktais ir kitais Lietuvos Respublikoje galiojančiais teisės aktais.

4. Taisyklės yra privalomos visiems Savivaldybės teritorijoje esantiems želdynų ir želdinių savininkams ir valdytojams, želdynus ir želdinius prižiūrinčioms įmonėms, fiziniams ir juridiniams asmenims.

5. Taisyklėse vartojamos sąvokos atitinka Lietuvos Respublikos želdynų įstatyme vartojamas sąvokas.

II SKYRIUS

KRITERIJAI, PAGAL KURIUOS MEDŽIAI IR KRŪMAI, AUGANTYS NE MIŠKŲ ŪKIO PASKIRTIES ŽEMĖJE, PRISKIRIAMI SAUGOTINIEMS

6. Saugotiniems priskiriami medžiai ir krūmai, augantys ne miškų ūkio paskirties žemėje (toliau – medžiai ir krūmai):

6.1. augantys šių Taisyklių 3 priede nurodytose teritorijose ir atitinkantys 3 priede nurodytus dydžius;

6.2. kurie yra įrašyti į Lietuvos Respublikos saugomų gyvūnų, augalų ir grybų rūšių sąrašą, Augalų nacionalinių genetinių išteklių sąrašą, arba medžiai ir krūmai, kurie yra kultūros paveldo objektų ar vietovių vertingosios savybės.

7. Medžiai ir krūmai neatitinka šių Taisyklių 6.1 papunktyje nurodyto kriterijaus, jeigu jie yra:

7.1. nudžiūvę, stichinių nelaimių, gaisrų ar avarijų metu išversti, nulaužti, apdegę, žvėrių sužaloti medžiai ir krūmai;

7.2. invazinių rūšių medžiai ir krūmai;

7.3. medžiai ir krūmai, augantys:

7.3.1. ant pastatų stogų, pamatų ar kitų jų dalių, inžinerinių statinių;

7.3.2. geležinkelio želdinių apsaugos zonoje aukštesni už nuotolį nuo medžio iki pirmojo bėgio;

7.3.3. energetikos objektų (išskyrus elektros oro kabelius) apsaugos zonose;

7.3.4. pylimo (polderio) priežiūros juostoje, melioracijos griovio (išskyrus sureguliuotas upių vagas) šlaituose ir priežiūros juostoje, drenažo rinktuvo apsaugos juostoje, ant melioracijos statinių ir 15 m atstumu nuo melioracijos statinių ašinės linijos ir žemės užtvankos žemutinio šlaito, kai melioracijos statiniai įtraukti į melioruotos žemės ir melioracijos statinių apskaitą, taip pat 15 m atstumu į abi puses nuo drenažo žiočių ir (ar) vandens nuleistuvų įtekėjimo į sureguliuotas upes;

7.4. medžiai ir krūmai, kuriuos numatyta iškirsti pagal parengtus saugomų teritorijų gamtotvarkos planus, kultūros paveldo objektų apsaugos reglamentus ar kompleksinių kultūros paveldo objektų ir kultūros paveldo vietovių tvarkymo planus ir saugomų rūšių apsaugos planus.

III SKYRIUS

ŽELDYNŲ IR ŽELDINIŲ APSAUGOS BEI TVARKYMO PRINCIPAI

8. Želdynai ir želdiniai turi gerinti aplinkos kokybę, tenkinti visuomenės sveikos gyvensenos ir rekreacijos poreikius, nekelti pavojaus žmonėms, pastatams, saugiam eismui gatvėse.

9. Želdynus ir želdinius būtina išsaugoti kaip estetiškai, ekologiškai, istoriškai ir kultūriškai svarbius kraštovaizdžio elementus.

10. Želdynų ir želdinių apsauga ir tvarkymas organizuojami pagal šiuos principus:

10.1. želdynų ir želdinių priežiūros darbai atliekami nedarant neigiamo poveikio aplinkai ir žmogui;

10.2. želdynuose ir želdiniuose saugoma biologinė įvairovė;

10.3. nemažinamas Tauragės miesto bendrasis atskirųjų želdynų, kurie išskiriami bendrajame ir specialiuosiuose teritorijų planuose, plotas;

10.4. formuojamas gamtinis karkasas, kuriama vientisa tolygi miesto želdynų sistema;

10.5. išlaikomi užstatytų ir atvirų, gyventojų poilsiui ir sveikatingumui skirtų teritorijų optimalūs ploto santykiai (nustatyti pagal galiojančias normas), ekologiniai ir estetiniai ryšiai;

10.6. siekiama išsaugoti ir tinkamai tvarkyti esamus geros būklės želdinius jų augimo vietoje, prioritetą teikiant jau susiformavusiems želdiniams prižiūrėti, atnaujinti;

10.7. kritinės būklės medžių laipsniškas pakeitimas sveikais, atsparesnių rūšių ir veislių individais;

10.8. pertvarkant esamus želdynus ir kuriant naujus, įvertinama suinteresuotos visuomenės motyvuota nuomonė.

IV SKYRIUS

ŽELDYNŲ IR ŽELDINIŲ APSAUGOS, TVARKYMO BEI KŪRIMO VALDYMAS SAVIVALDYBĖJE

11. Savivaldybės administracija:

11.1. rengia ir tvirtina šias Taisykles;

11.2. organizuoja Savivaldybės teritorijoje esančių želdynų ir želdinių inventorizavimą ir apskaitą, vykdo jų būklės stebėseną, kuria ir tvarko jų duomenų bazes;

11.3. organizuoja želdynų ir želdinių apsaugos ir priežiūros komisijos (toliau – Komisija), veikiančios prie Savivaldybės visuomeniniais pagrindais, veiklą. Komisijos sudėtį ir nuostatus tvirtina Savivaldybės administracijos direktorius;

11.4. organizuoja atskirųjų želdynų žemės sklypų (valstybinėje žemėje) kadastrinius matavimus ir įrašymą į Nekilnojamojo turto kadastrą.

12. Savivaldybės administracijos Architektūros ir urbanistikos skyriaus vyriausiasis specialistas (ekologas), seniūnijų seniūnai ir Komisija kontroliuoja, kaip laikomasi šių Taisyklių.

V SKYRIUS

MEDŽIŲ IR KRŪMŲ VEISIMO, GENĖJIMO IR KIRTIMO REIKALAVIMAI

13. Veisiamų medžių ir krūmų asortimentas (išskyrus privačioje žemėje veisiamus želdinius) parenkamas vadovaujantis Miško sodmenų kokybės reikalavimais, patvirtintais Lietuvos Respublikos aplinkos ministro 2003 m. liepos 8 d. įsakymu Nr. 337.

14. Želdynai kuriami ir veisiami (išskyrus privačioje žemėje veisiamus želdinius) vadovaujantis teritorijų planavimo dokumentais, želdynų tvarkymo ir kūrimo projektais, kitais dokumentais, Medžių ir krūmų veisimo, vejų ir gėlynų įrengimo taisyklėmis, patvirtintomis Lietuvos Respublikos aplinkos ministro 2016 m. rugpjūčio 24 d. įsakymu Nr. D1-565.

15. Medžius ir krūmus draudžiama veisti:

15.1. vietose, kuriose Specialiosiose žemės ir miško naudojimo sąlygose įrašytas draudimas sodinti medžius ar krūmus;

15.2. melioracijos griovių ir vandens telkinių dugnuose, melioracijos griovių ir pylimų šlaituose;

15.3. kapavietėse ir kapinėse, nesuderinus su Savivaldybe ar seniūnija, išskyrus krūmus iki 1 m aukščio;

15.4. valstybinėje žemėje miestuose ir miesteliuose, nesuderinus su Savivaldybe arba tos žemės valdytoju, naudotoju ar neturint įgaliojimų tame sklype tvarkyti želdinius;

15.5. nesilaikant atstumų, nurodytų Taisyklių 16–18 punktuose.

16. Vadovaujantis Medžių ir krūmų veisimo, vejų ir gėlynų įrengimo taisyklėmis, medžiai ir krūmai valstybinėje žemėje veisiami laikantis šių reikalavimų:

16.1. medžiai – ne arčiau kaip 10 m atstumu, krūmai, aukštesni kaip 2 m, – 2,5 m atstumu, kiti krūmai – 1,5 m atstumu nuo daugiabučių gyvenamųjų pastatų sienų su langais, išskyrus teritorijas tarp pastatų ir gatvių ar kelių;

16.2. medžiai – ne arčiau kaip 5 m atstumu, krūmai – 1,5 m atstumu nuo pastatų (išskyrus nurodytus 16.1 papunktyje) sienų;

16.3. medžiai – 4 m atstumu nuo apšvietimo tinklo ar inžinerinių statinių atramų;

16.4. medžiai – ne arčiau kaip 3 m atstumu, krūmai – 1 m atstumu nuo atraminių sienelių papėdės išorinės pusės;

16.5. be kaimyninio sklypo savininko, valdytojo ar įgalioto asmens sutikimo raštu:

16.5.1. medžiai iki 3 m aukščio ir krūmai, užaugantys iki 3 m – ne arčiau kaip 2 m, kiti medžiai – ne arčiau kaip 3 m, šiaurinėje sklypo dalyje – ne arčiau kaip 5 m, kiti krūmai – ne arčiau kaip 1 m atstumu nuo kaimyninio sklypo ribos ir tokiu atstumu vienas nuo kito, kad tarp užaugusių medžių lajų ar krūmų išorinių stiebų, būtų ne mažiau kaip 1 m atstumas;

16.5.2. gyvatvorė – ne arčiau kaip 1 m atstumu nuo kaimyninio sklypo ribos ir formuojama ne aukštesnė kaip 1,3 m, išskyrus šiaurinę sklypo dalį, kur gyvatvorė gali būti iki 1,8 m aukščio;

16.6. nuo požeminių inžinerinių tinklų ir objektų, neišvardintų 16.1–16.5 papunkčiuose, sodinami kaip reglamentuoja Specialiosios žemės ir miško naudojimo sąlygose, patvirtintose Lietuvos Respublikos Vyriausybės 1992 m. gegužės 12 d. nutarimu Nr. 343 arba aplinkos ministro įsakymais patvirtintuose statybos techniniuose reglamentuose, kuriuose yra nurodomi medžių ir krūmų sodinimo atstumai.

17. Sodinant gatvės želdinius vietoje anksčiau augusių, nebūtina laikytis atstumų, nurodytų 16.1–16.6 papunkčiuose, jei tai nekelia pavojaus žmonėms, eismo saugumui ir statiniams ar sodinama pritaikius technologijas, apsaugančias statinius nuo augalo šaknų.

18. Prie gatvių, vietinės reikšmės kelių, dviračių ir pėsčiųjų takų, šaligatvių medžiai ir krūmai sodinami, kaip reglamentuoja statybos techninis reglamentas STR 2.06.04:2014 „Gatvės ir vietinės reikšmės keliai, Bendrieji reikalavimai“, patvirtintas Lietuvos Respublikos aplinkos ministro 2011 m. gruodžio 2 d. įsakymu Nr. D1-933.

19. Privačioje žemėje veisiant medžius ir krūmus privaloma vadovautis 16.1, 16.5, 15.1–15.3 papunkčių ir 18 punkto reikalavimais.

20. Rašytiniu ir notariškai patvirtintu gretimų žemės sklypų savininkų abipusiu susitarimu želdinius galima sodinti ir arčiau, nei nustatyta šiose Taisyklėse.

21. Saugotinų medžių ir krūmų persodinimas vykdomas išimtiniais atvejais: platinant gatves, vykdant statybos ir kitus darbus:

21.1. medžiai persodinami su žemės gumulu, kurio skersmuo 2,0 x 2,0 m ir 2,4 x 2,4 m;

21.2. saugotinų medžių ir krūmų persodinimo darbai vykdomi pagal nustatyta tvarka parengtą ir patvirtintą želdinių pertvarkymo projektą ar schemą;

21.3. persodinami sveiki, gerai išsivystę, be mechaninių pažeidimų, šalčio plyšių ir persodinimą pakeliantys medžiai, ne storesni kaip 25 cm skersmens (1,3 m aukštyje). Ypač vertingi medžiai gali būti ir didesnio skersmens, prieš tai paruošti persodinti;

21.4. persodinant laja apipjaustoma, sutrumpinant šonines šakas (išskyrus ąžuolus, beržus ir spygliuočius). Persodinamų medžių apatinės šakos turi būti išsidėsčiusios ne aukščiau kaip 3–4 m;

21.5. dėl sumažėjusio medžių dekoratyvumo ir jų virtimo grėsmės esant stipriam vėjui, medžiai persodinami į atokesnes nuo žmonių ir transporto judėjimo vietas.

22. Persodintus medžius privaloma prižiūrėti tris metus.

23. Draudžiama persodinti medžius, kurių viršūnė sausa, viduje susidaręs puvinys, laja nesusiformavusi, vienašonė.

24. Medžių ir krūmų persodinti negalima šiais atvejais:

24.1. po medžiais yra inžinerinės komunikacijos;

24.2. aplink medžius yra laikinų statinių ar pastatų;

24.3. nėra galimybės prie medžių privažiuoti su technika;

24.4. nėra galimybės suformuoti reikalaujamo dydžio žemės gumulo, nes trukdo tankus medžių masyvas (medynas) ar statybos darbų atliekos apie medžius;

24.5. medžių vegetacijos metu;

24.6. medžiai auga arti statinių ar pastatų pamatų, tvorų ar kt.;

24.7. trukdo elektros laidai.

25. Vykdant statybos darbus, želdiniai saugomi vadovaujantis Želdinių apsaugos, vykdant statybos darbus, taisyklėmis, patvirtintomis Lietuvos Respublikos aplinkos ministro 2010 m. kovo 15 d. įsakymu Nr. D1-193.

26. Fiziniai ir juridiniai asmenys, vykdantys medžių ir krūmų (išskyrus augančių privačioje žemės valdoje želdynus ir želdinius, kurie teisės aktais nėra priskirti saugotiniems) priežiūros darbus, vadovaujasi Medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklėmis, patvirtintomis Lietuvos Respublikos aplinkos ministro 2008 m. sausio 18 d. įsakymu Nr. D1-45. Medžių ir krūmų priežiūra apima šiuos darbus: medžių ir krūmų laistymas ir tręšimas, dirvožemio purenimas ir mulčiavimas, medžių ir krūmų šiltinimas, genėjimas ir kita.

27. Medžiai genimi šiais būdais:

27.1. lajų retinimas, kai išpjaunama ne daugiau kaip 20 proc. neskeletinių šakų iki 5 cm skersmens, išsaugant aukščiau esančias šakas ir viršūnę;

27.2. lajų pakėlimas, kai palaipsniui (per kelis metus) nuo stiebo apačios išpjaunamos žemutinės šakos, kol bešakis kamienas pasieks 3,2–3,6 m ilgį (išsaugant aukščiau esančias šakas ir viršūnę);

27.3. viršūnių pažeminimas – kai medžius būtina žeminti: jie trukdo elektros energijos perdavimo ir ryšių oro linijoms, nudžiūvusi viršūnė. Tai atliekama nupjaunant iki 1,5–2 m ilgio viršūnę, žemiau pjūvio 1/5–1/3 likusios lajos dalyje išpjaunamos iš pagrindo visos šakos. Paliktos žemesniosios šakos su viršūnėmis negenimos. Po pirmo ir antro vegetacijos periodų susidarę vertikalieji ir šoniniai ūgliai trumpinami 1/2–1/3 jų ilgio.

28. Netinkamai apgenėti medžiai taisomi:

28.1. lajų pakėlimo būdu, kai išlikęs medžių pagrindinis stiebas;

28.2. taikant figūrinį formuojamąjį genėjimą ir suteikiant lajai taisyklingą geometrinę formą, kai sunaikinto stiebo tęsinyje išaugusios visomis kryptimis išsikraipiusios šakos. Šiuo atveju trumpinamos 1–3 metų šakelės lajos išorėje.

29. Ankstį pavasarį atliekamas sanitarinis ir formuojamasis lajų genėjimas, pašalinant sausas, džiūstančias, pažeistas, nušalusias, nulaužtas šakas ar jų dalis.

30. Sausos ir ligotos šakos pjaunamos iki gyvos ir sveikos vietos prie pagrindo.

31. Iškart nupjovus visos žaizdos, kurių skersmuo didesnis kaip 2 cm, užtepamos dažais, skirtais išorei dažyti su 0,5–3 proc. fungicido priemaiša. Užtepama tik mediena, o brazda paliekama atvira, kad greičiau apaugtų žaizda. Spygliuočių, kurie gausiai leidžia sakus, žaizdos paliekamos atviros. Plonesnės žaizdos apipurškiamos fungicidais.

32. Genint medžius neleidžiama:

32.1. nupjauti medžio stiebo bet kokiame aukštyje, išskyrus viršūnių pažeminimą (27.3 papunktis);

32.2. taikyti genėjimo būdą, kai nupjaustomos storosios šakos, paliekant nuo stiebo išsišovusius kelmelius – stagarus.

33. Želdinių, augančių žemės valdose, šakos negali išsikišti iš už sklypo ribos, jeigu jos trukdo kaimynams, kelia pavojų statiniams, pastatams, saugiam eismui gatvėse. Jei išsikišusias šakas reikia nukirsti, tai atlieka žemės, želdynų ir želdinių savininkai, valdytojai ir naudotojai, kurių valdose auga želdiniai.

34. Želdynus ir želdinius tvarkančios įmonės privalo turėti specialistų, kuriems būtų suteikta teisė vykdyti želdinių veisimo, augančių medžių ir krūmų genėjimo, želdinių apsaugos nuo ligų ir kenkėjų, vejų ir gėlynų įrengimo darbus.

VI SKYRIUS

LEIDIMŲ SAUGOTINŲ MEDŽIŲ IR KRŪMŲ KIRTIMO, PERSODINIMO AR KITOKIO PAŠALINIMO, GENĖJIMO DARBAMS IŠDAVIMO TVARKA

35. Saugotinų medžių ir krūmų kirtimo, persodinimo ar kitokio pašalinimo, genėjimo darbai turi būti vykdomi turint Savivaldybės administracijos seniūnijos (toliau – seniūnija) išduotą, išskyrus Taisyklių 36 punkte nurodytus atvejus, leidimą saugotinų medžių ir krūmų kirtimo, persodinimo ar kitokio pašalinimo darbams, genėjimui (toliau – leidimas) (1 priedas) ir atlyginus, išskyrus Taisyklių 39 punkte nurodytus atvejus, medžių ir krūmų vertę, nurodytą leidime.

36. Leidimo medžių ir krūmų kirtimui ar kitokiam pašalinimui nereikia:

36.1. kai jie auga:

36.1.1. vandens telkiniuose, grioviuose, pylimų (polderių) ir griovių (išskyrus sureguliuotas upes ir upelius) šlaituose;

36.1.2. ant įrašytų į melioruotos žemės ir melioracijos statinių apskaitą: slenksčių, greitviečių, vandens pralaidų, drenažo rinktuvų ir sausintuvų, siurblinių, tvenkinių žemės užtvankų, pylimų, drėkinimo vamzdynų, šulinių, vandens nuleistuvų, siurblinių ir 15 m atstumu nuo jų pakraščio, grioviuose ir jų šlaituose (išskyrus sureguliuotas upių vagas), griovio priežiūros juostoje;

36.1.3. ant pastatų stogų, pamatų ar kitų jo dalių;

36.1.4. kapavietėse (suderinus su kapinių priežiūrą vykdančia organizacija ar atsakingu asmeniu), išskyrus kultūros paveldo objektų teritorijas;

36.2. invazinėms medžių rūšims, įrašytoms į Invazinių Lietuvoje rūšių sąrašą, patvirtintą aplinkos ministro 2004 m. rugpjūčio 16 d. įsakymu Nr. D1-433;

36.3. formuojant gyvatvores ir karpant medžių šakas kelio ženklų veikimo zonose.

37. Neturint leidimo (jis išduodamas per 5 darbo dienas nuo prašymo gavimo dienos) galima šalinti (kirsti) vėjo, sniego, žaibo ar dėl kitų priežasčių išverstus, nulaužtus medžius, genėti medžius, kai jie kelia pavojų žmonėms, pastatams ir statiniams ar eismui.

38. Leidimų išdavimo tvarka:

38.1. žemės valdų savininkai ar valdytojai, daugiabučių gyvenamųjų namų savininkų bendrijų pirmininkai, daugiabučių gyvenamųjų namų administratoriai ir kiti fiziniai bei juridiniai asmenys, norintys kirsti, genėti ar kitaip pertvarkyti saugotinus želdinius, pateikia Tauragės rajono savivaldybės administracijos seniūnijai, kurioje yra želdiniai ar želdynai, argumentuotą nustatytos formos prašymą dėl saugotinų medžių ir krūmų kirtimo, persodinimo ar kitokio pašalinimo darbų (2 priedas) bei teisę į žemės sklypą patvirtinančius dokumentus;

38.2. seniūnija gavusi prašymą, vadovaudamasi Lietuvos Respublikos aplinkos ministro patvirtintu Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašu, ne vėliau kaip per 30 darbo dienų nuo prašymo pateikimo dienos paruošia (išduoda) leidimą arba argumentuotai atmeta prašymą. Esant neaiškiai situacijai, gali būti prašoma papildomos informacijos arba sukviečiama Komisija. Komisijos sudėtį ir jos nuostatus tvirtina Tauragės rajono savivaldybės administracijos direktorius;

38.3. saugotinų medžių ir krūmų atkuriamąją vertę, vadovaudamasis Želdinių atkuriamosios vertės įkainiais (4 priedas), patvirtintais Lietuvos Respublikos aplinkos ministro 2008 m. birželio 26 d. įsakymu Nr. D1-343, apskaičiuoja seniūnija (išskyrus 36 ir 37 punktuose išvardytus atvejus) arba, esant sudėtingesniam atvejui, Komisija. Medžio atkuriamoji vertė gali būti patikslinta jį nukirtus (dėl puvinio);

38.4. apskaičiuotą pinigų sumą, atitinkančią atkuriamąją želdinių vertę, asmuo, kuriam nuspręsta išduoti leidimą, perveda į Tauragės rajono savivaldybės aplinkos apsaugos rėmimo specialiosios programos sąskaitą, kurioje sukauptos lėšos naudojamos šioje programoje numatytoms priemonėms finansuoti;

38.5. prireikus, vadovaujantis Želdinių būklės ekspertizės tvarkos aprašu, patvirtintu Lietuvos Respublikos aplinkos ministro 2007 m. gruodžio 14 d. įsakymu Nr. D1-673, atliekama želdinių būklės ekspertizė.

39. Saugotinų medžių ir krūmų vertė neatlyginama, kai:

39.1. Taisyklių 36 punkte nurodytais atvejais darbus vykdo žemės ar želdynų ir želdinių savininkas ir valdytojas ar jo įgaliotas asmuo;

39.2. želdiniai auga naudingųjų iškasenų telkiniuose;

39.3. pareiškėjas įsipareigoja ne vėliau kaip per metus pasodinti Savivaldybės nurodytoje vietoje kertamų ar kitokiu būdu pašalinamų medžių ir krūmų atkuriamąją vertę atitinkantį nurodytų rūšių ir matmenų medžių ir krūmų kiekį ir juos prižiūrėti 3 metus.

40. Saugotini medžiai ir krūmai neatlyginamai gali būti kertami (šalinami), kai:

40.1. yra nudžiūvę, išskyrus uoksinius (drevėtus);

40.2. yra vėjo, sniego, žaibo ar dėl kitų priežasčių išversti, nulaužti, apdegę gaisro metu;

40.3. yra išpuvę (išskyrus atvejus, kai nėra pavojingi žmonėms, pastatams, eismui ir labai svarbūs biologinės įvairovės požiūriu);

40.4. yra pasvirę didesniu negu 45o kampu ir pasvirimas kasmet didėja (nustatoma stebėsenos metu);

40.5. yra pažeisti stiebo ir šaknų puvinio;

40.6. yra apipulti vabzdžių kenkėjų ir grybinių ligų;

40.7. pažeistos medžių ir krūmų gyvybinės funkcijos, funkcijų pažeidimo parametrai reglamentuojami Žalos aplinkai, sunaikinus ar sužalojus gamtinius kraštovaizdžio kompleksus ir objektus, skaičiavimo metodikoje, patvirtintoje aplinkos ministro 2014 m. kovo 12 d. įsakymu Nr. D1-269;

40.8. vykdomi kraštovaizdžio formavimo ar kiti medžių ir krūmų kokybę gerinantys kirtimai;

40.9. auga ant pastatų stogų, pamatų ar kitų jų dalių;

40.10. auga pylimo (polderių) šlaituose, melioracijos griovių (išskyrus sureguliuotas upes ir upelius) šlaituose ir jų apsaugos juostose;

40.11. auga kapinėse ir gadina paminklus, antkapius, kapinių tvorą;

40.12. auga ant piliakalnių, pilkapių;

40.13. auga parkuose, skveruose ir kitose urbanizuotose teritorijose kaip nepageidaujamos rūšys;

40.14. auga arti pastatų ir tamsina langus (vasaros metu kambariuose apšvietimas neatitinka galiojančių normų), gadina pamatus, kelia grėsmę pastatui;

40.15. auga apsaugos zonose, kuriose pagal Specialiąsias žemės ir miško naudojimo sąlygas, patvirtintas Lietuvos Respublikos Vyriausybės 1992 m. gegužės 12 d. nutarimu Nr. 343;

40.16. auga teritorijoje, kuri numatoma naudoti valstybiniams geležinkeliams, magistraliniams vamzdynams, aukštos įtampos elektros linijoms, valstybinės reikšmės keliams, gatvėms tiesti, rekonstruoti, svarbioms valstybinės reikšmės statyboms;

40.17. numatyti kirsti, atlikus želdynų ir želdinių inventorizavimą;

40.18. yra nustatyta tvarka parengti saugomų teritorijų planavimo dokumentai, kuriuose nurodyti kertami ar kitaip pertvarkomi medžiai ir krūmai;

40.19. šalinamos saugotinų medžių, pasvirusių didesniu kaip 450 kampu, storosios šakos.

41. Saugotini medžiai ir krūmai Taisyklių 40 punkte išvardytais atvejais gali būti kertami tik įvertinus jų būklę natūroje, išskyrus Taisyklių 40.15–40.18 papunkčius.

42. Leidimą Seniūnijos, kurioje yra želdiniai ar želdynai, seniūnas derina su:

42.1. saugomos teritorijos direkcija, jei saugotini medžiai ir krūmai auga saugomoje teritorijoje, priskirtoje direkcijai;

42.2. Kultūros paveldo departamento prie Kultūros ministerijos Tauragės teritoriniu padaliniu, kai medžiai ir krūmai kertami, genimi ar pertvarkomi nekilnojamųjų kultūros vertybių teritorijoje ir jos apsaugos zonoje;

42.3. želdynų ir želdinių savininku ar valdytoju, kai prašymą pateikė ne jis (išskyrus Savivaldybę).

43. Seniūnija gautus prašymus su pridedamais dokumentais ir išduotus leidimus registruoja atskirame registre.

44. Leidimas atlygintinai (pateikus medžių atkuriamąją vertę atlyginantį apmokėjimo dokumentą) ar neatlygintinai kirsti, persodinti, genėti želdinius arba motyvuotas atsisakymas jį išduoti pateikiamas per 30 darbo dienų nuo raštiško prašymo pateikimo dienos ir galioja vienus metus nuo jo išdavimo.

45. Numatyti kirsti medžiai pažymimi dažais, kirtimui – raudonai, persodinimui – geltonai.

46. Sužalojus ar neteisėtai sunaikinus želdynus ar želdinius, nuostoliai apskaičiuojami pagal Žalos aplinkai, sunaikinus ar sužalojus gamtinius kraštovaizdžio kompleksus ir ar objektus, skaičiavimo metodiką, patvirtintą Lietuvos Respublikos aplinkos ministro 2014 m. kovo 12 d. įsakymu Nr. D1-269 ir išieškomi teisės aktų nustatyta tvarka.

VII SKYRIUS

DRAUDIMAI BENDRO NAUDOJIMO ŽELDYNUOSE

47. Atskiruosiuose (parkuose, skveruose, kituose poilsiui skirtuose, memorialinės, apsauginės ir ekologinės paskirties želdynuose, kurie žymimi bendrajame ir specialiuosiuose planuose) ir priklausomuosiuose (gyvenamųjų, visuomeninės paskirties, komercinės paskirties, inžinerinės infrastruktūros, rekreacinių ir kitų teritorijų) želdynuose draudžiama:

47.1. sodinti teršiančius aplinką žiedadulkėmis, žiedynais ir vaisiais medžius ir krūmus, intensyviai plintančius šaknų atžalomis augalus, išskyrus apsauginės ir ekologinės paskirties atskiruosius ir mokslinės paskirties želdynus;

47.2. vykdyti želdinių kirtimą, persodinimą ar kitokį pašalinimą augalų vegetacijos metu (išskyrus kirsti pavojų keliančius medžius);

47.3. fiziniams ir juridiniams asmenims savavališkai sodinti, persodinti, genėti, kirsti ar kitaip šalinti želdinius;

47.4. kirsti, laužyti ar kitaip žaloti (kalti vinis, tvirtinti reklaminius skydus ir kt.) medžius, krūmus, jų šakas, skinti lapus, žiedus, vaisius, pažeisti šaknis, trypti pomedį;

47.5. leisti iš medžių sulą, pjaustyti medžio žievę, daryti kitus mechaninius medžio pažeidimus;

47.6. kabinti ant medžių elektros laidus, elektros lempučių girliandas, sūpuokles, virves ir kita;

47.7 mindžioti gėlynus, vejas;

47.8. žaisti sportinius žaidimus tam nepritaikytose vietose;

47.9. važinėti ir statyti visų rūšių transporto priemones ne tam skirtose vietose (išskyrus įvairų aptarnaujamąjį transportą, gavus seniūnijos leidimą);

47.10. plauti visų rūšių transporto priemones;

47.11. deginti atliekas, lapus, šakas, kūrenti laužus ne tam skirtose vietose;

47.12. be leidimo statyti palapines, laikinus statinius, reklaminius skydus;

47.13. ganyti gyvulius;

47.14. gaudyti ir naikinti paukščius, žvėris, smulkiąją fauną, ardyti skruzdėlynus;

47.15. pilti šiukšles, buitines atliekas, pakuotes, sugrėbtus lapus, sniegą (išskyrus neužterštą druskomis ir nukastą nuo želdyne esančių takų) ir kt.;

47.16. valyti sniegą nuo stogų, neapsaugojus želdinių;

47.17. sandėliuoti statybines ir kitas medžiagas, prekių atsargas ir tarą;

48. Kapinėse draudžiama:

48.1. sodinti:

48.1.1. plačia laja, žiedynais ar vaisiais teršiančius aplinką medžius ir krūmus;

48.1.2. plintančių šaknų atžalomis rūšių augalus;

48.1.3. plačią paviršinę šaknų sistemą turinčių, neatsparių vėjovartai rūšių (eglių ir kt.) medžius, neskaitant žemaūgių formų;

48.1.4. greitai augančių, trumpaamžių, brandžiame amžiuje keliančių pavojų rūšių medžių;

48.2. kirsti, genėti medžius:

48.2.1. be seniūnijos, kurioje vykdomi kirtimai, atstovo (kapų prižiūrėtojo ar kt.) dalyvavimo;

48.2.2. neužtikrinus aplinkinių kapaviečių apsaugos nuo galimo užteršimo smulkiomis atliekomis;

48.2.3. neužtikrinus atsiskaitymo savo lėšomis už kapavietės sugadinimą su kapavietę prižiūrinčiu asmeniu (jei įvyksta sugadinimas).

VIII SKYRIUS

ŽELDYNŲ IR ŽELDINIŲ SAVININKŲ IR VALDYTOJŲ TEISĖS IR PAREIGOS

49. Želdynų ir želdinių valdytojai ir savininkai privalo:

49.1. išsaugoti želdynus ir želdinius, tinkamai juos tvarkyti, atkurti ir veisti naujus;

49.2. taikyti kovos su kenkėjais ir ligomis priemones;

49.3. pjauti ar genėti medžius, išvežti pjovimo ar genėjimo atliekas darbo dienomis nuo 7 iki 20 val. (savaitgaliais ir švenčių dienomis nuo 10 iki 19 val.) nekeldami triukšmo, trikdančio kitų asmenų ramybei, poilsiui ar darbui. Reikalavimas netaikomas pramonės teritorijose.

50. Želdynų ir želdinių savininkai ir valdytojai turi teisę:

50.1. sudaryti sutartis su fiziniais ir juridiniais asmenimis, valstybės institucijomis ir savivaldybėmis dėl želdynų ir želdinių apsaugos ir priežiūros, kovos su augalų ligomis ir kenkėjais;

50.2. privačioje žemės valdoje esančius želdynus ir želdinius, kurie teisės aktais nėra priskirti saugotiniems, tvarkyti savo nuožiūra, nepažeidžiant kaimyninių žemės sklypų ir namų valdų savininkų, valdytojų ar naudotojų interesų.

51. Želdynų ir želdinių valdytojai ar Savivaldybė pagal kompetenciją nustatyta tvarka turi teisę naudoti želdynus ir želdinius moksliniams tyrimams, mokymui, kultūrinei, švietėjiškai veiklai, gamtos ir kultūros objektų apsaugai, visuomenės lankymui, rekreacijai ir kitiems, įstatymams bei teisės aktams neprieštaraujantiems, tikslams.

IX SKYRIUS

ATSAKOMYBĖ UŽ TAISYKLIŲ PAŽEIDIMUS

52. Už įvykio metu sunaikintus želdinius, žaliąja veją ir už nuostolius gamtai atsako kaltininkas teisės aktų nustatyta tvarka.

53. Fiziniai ir juridiniai asmenys pažeidę šių taisyklių reikalavimus, atsako Administracinių nusižengimų kodekso nustatyta tvarka. Asmenys, pažeidę šias taisykles, taip pat privalo atlyginti žalą, padarytą gamtai, sunaikinus arba sužalojus gamtinius kraštovaizdžio kompleksus bei objektus.

X SKYRIUS

BAIGIAMOSIOS NUOSTATOS

54. Šios taisyklės gali būti keičiamos, papildomos ir panaikinamos Tauragės rajono savivaldybės tarybos sprendimu.

55. Sprendimai, priimti vadovaujantis šiomis taisyklėmis, gali būti skundžiami teisės aktų nustatyta tvarka.

_____________________________________________

Tauragės rajono savivaldybės želdynų ir

želdinių apsaugos taisyklių

1 priedas

(Leidimo saugotinų medžių ir krūmų kirtimo, persodinimo ar kitokio pašalinimo, genėjimo darbams forma)

_________________________________________________________________

(savivaldybės administracijos struktūrinio padalinio pavadinimas)

LEIDIMAS SAUGOTINŲ MEDŽIŲ IR KRŪMŲ KIRTIMO, PERSODINIMO AR KITOKIO PAŠALINIMO, GENĖJIMO DARBAMS

__________________ Nr. _________

(data)

_____________________

(sudarymo vieta)

Leidžiama pagal pateiktą prašymą ___________________________________________________

(juridinio asmens pavadinimas (fizinio asmens

______________________________________________________________________________

vardas, pavardė), juridinio ar fizinio asmens kodas, adresas, telefono numeris)

žemės sklype ___________________________________________________________________

(sklypo, kuriame vykdomi saugotinų medžių ir krūmų kirtimo, persodinimo ar

______________________________________________________________________________

kitokio pašalinimo darbai, vieta)

______________________________________________________________________________

(vykdomi darbai)

_____________________________ _________________ ______________________

(saugotinų medžių ir krūmų rūšys, medžio diametras	medžių ir

(1,3 m aukštyje),	krūmų kiekis)

_____________________________	_________________	______________________

_____________________________	_________________ ____	_________________

Medžių ir krūmų vertė ___________________________________ (žodžiais) _____ Lt ___ ct; atlyginta, neatlyginta (kas reikalinga, pabraukti).

Vietoj kertamų medžių, krūmų pasodinami nauji ir prižiūrimi trejus metus:

__________________	_______________ __________ ___________________________

(medžių ir krūmų rūšys, matmenys, medžių ir	sodinimo vieta*

krūmų kiekis,

__________________	_______________ __________ ___________________________

__________________	_______________ __________ ___________________________

Leidimas galioja 1 metus nuo jo išdavimo datos.

_______________________________ ______________ ________________________

(Leidimą išdavusio pareigūno (parašas) (vardas ir pavardė)

pareigų pavadinimas)

A.V.

SUDERINTA	SUDERINTA	SUDERINTA

_______________________ ______________________ ___________________

(Aplinkos ministerijos regiono	(Kultūros paveldo depar-	(fizinio ar juridinio

aplinkos apsaugos departamento	tamento prie Kultūros mi-	asmens, nurodyto

rajono (miesto) agentūros (jei	nisterijos teritorinio pada-	42.3 punkte, parašas

derina) ar saugomos teritorijos	linio įgalioto asmens

direkcijos atstovo pareigų	pareigų pavadinimas)

pavadinimas)

*įterpiama eilučių tiek, kiek reikalinga išvardinti visas rūšis.

___________

Tauragės rajono savivaldybės želdynų ir

želdinių apsaugos taisyklių

2 priedas

(Prašymo forma)

([rašymą pateikiančio fizinio asmens vardas, pavardė ir asmens kodas ar juridinio asmens pavadinimas ir kodas)

(adresas)

(telefono numeris)

________________________________ savivaldybei

(savivaldybės pavadinimas)

PRAŠYMAS

_______________________________________

(data)

_______________________________________

(dokumento sudarymo vieta)

Prašau leisti kirsti, persodinti ar kitaip pašalinti, genėti saugotinus medžius ir krūmus žemės sklype ___________________________________________________________________

(adresas)

(numatomi atlikti darbai, medžių ir krūmų rūšys bei kiekis)

______________________________________________________________________________

_____________________________________________________________________________ ,

______________________________________________________________________________

(saugotinų medžių ir krūmų kirtimo, persodinimo ar kitokio pašalinimo, genėjimo priežastis)

_____________________________________________________________________________ .

Įsipareigoju atlyginti numatomų kirsti želdinių vertę arba pasodinti savivaldybės nurodytoje vietoje kertamų ar kitokiu būdu pašalinamų medžių ir krūmų atkuriamąją vertę atitinkantį nurodytų rūšių ir matmenų medžių ir krūmų kiekį ir juos prižiūrėti 3 metus (kas reikalinga, pabraukti).

Darbus numatoma pradėti ___________________________________________________.

(numatoma darbų atlikimo data)

Pateikiu šiuos dokumentus:

1. Žemės sklypo __________________________________________________________

(dokumento pavadinimas, Nr., data, žemės sklypo planas)

______________________________________________________________________________.

2. Patvirtintą (suderintą) želdinių pertvarkymo projektą, schemą, detalųjį bei specialųjį planus (kas reikalinga, pabraukti) ___________________________________________________

(projekto pavadinimas, patvirtinimo (suderinimo) data)

______________________________________________________________________________

_________________________ ___________________________

(parašas)	(vardas ir pavardė)

________________

Tauragės rajono savivaldybės želdynų ir

želdinių apsaugos taisyklių

3 priedas

SAUGOTINŲ MEDŽIŲ IR KRŪMŲ KRITERIJAI

Teritorija	Medžių gentys ir (ar) rūšys, krūmai; skersmens (1,3 m aukštyje) ir aukščio parametrai
1. Kurortuose ar kurortinėse teritorijose:
1.1. valstybinėje ir savivaldybių žemėje	didesnio kaip 12 cm skersmens medžiai*

paprastieji kadagiai – didesni kaip 3 m
1.2. privačioje žemėje	didesnio kaip 20 cm skersmens medžiai*
2. Pakrantės apsaugos juostoje	ąžuolai, uosiai, klevai, guobos, skroblai, skirpstai, bukai, vinkšnos – didesnio kaip 12 cm skersmens

pušys, eglės, maumedžiai, pocūgės, kėniai, juodalksniai, liepos, šermukšniai, riešutmedžiai, kaštonai, miškinės obelys, miškinės kriaušės – didesnio kaip 20 cm skersmens

beržai, gluosniai – didesnio kaip 30 cm skersmens.

paprastieji kadagiai – didesni kaip 3 m.
3. Kitos paskirties žemėje daugiabučių gyvenamųjų pastatų, bendrabučių, vienbučių ir dvibučių gyvenamųjų pastatų teritorijose valstybinėje ir savivaldybių žemėje:
3.1. mieste	didesnio kaip 12 cm skersmens medžiai*
3.2. ne mieste	didesnio kaip 20 cm skersmens medžiai*
4. Kitos paskirties žemėje daugiabučių gyvenamųjų pastatų, bendrabučių, vienbučių ir dvibučių gyvenamųjų pastatų teritorijose privačioje žemėje:
4.1. mieste	ąžuolai, uosiai, klevai, guobos, skroblai, skirpstai, bukai, vinkšnos, liepos, maumedžiai, beržai, pušys – didesnio kaip 20 cm skersmens
4.2. ne mieste	ąžuolai, uosiai, klevai, guobos, skroblai, skirpstai, bukai, vinkšnos, liepos, maumedžiai, beržai, pušys – didesnio kaip 30 cm skersmens
5. Kitos paskirties žemėje visuomeninės paskirties, rekreacinėse, bendrojo naudojimo, atskirųjų želdynų teritorijose	didesnio kaip 12 cm skersmens medžiai*

paprastieji kadagiai – didesni kaip 3 m
6. Kitos paskirties žemėje pramonės ir sandėliavimo, komercinės paskirties objektų teritorijose	didesnio kaip 20 cm skersmens medžiai*
7. Žemės ūkio paskirties žemėje kituose žemės ūkio paskirties žemės sklypuose ir rekreacinio naudojimo žemės sklypuose:
7.1. valstybinėje ir savivaldybių žemėje	didesnio kaip 20 cm skersmens medžiai*
7.2. privačioje žemėje	ąžuolai, uosiai, klevai, guobos, skroblai, skirpstai, bukai, vinkšnos, liepos, maumedžiai, beržai, pušys – didesnio kaip 30 cm skersmens
8. Žemės ūkio paskirties žemėje sodininkų bendrijų bendrojo naudojimo žemėje	didesnio kaip 20 cm skersmens medžiai*
9. Nekilnojamųjų kultūros vertybių teritorijoje	didesnio kaip 20 cm skersmens medžiai*
10. Miestų, miestelių gatvėse	didesnio kaip 12 cm skersmens medžiai*
11. Kaimų gatvėse	didesnio kaip 20 cm skersmens medžiai*
12. Geležinkelio želdinių apsaugos zonoje	didesnio kaip 20 cm skersmens medžiai*
13. Valstybinės ir vietinės reikšmės kelio juostoje:
13.1. valstybinės reikšmės krašto ir rajoninio kelio juostoje	didesnio kaip 30 cm skersmens medžiai*
13.2. vietinės reikšmės kelio juostoje	didesnio kaip 20 cm skersmens medžiai*
14. Kelio apsaugos zonoje už kelio juostos ribų	didesnio kaip 20 cm skersmens medžiai*
15. Gamybinių ir komunalinių objektų sanitarinės apsaugos ir taršos poveikio zonoje, kitose sanitarinės apsaugos zonose	didesnio kaip 20 cm skersmens medžiai*

* – ąžuolai, uosiai, klevai, skroblai, skirpstai, guobos, bukai, vinkšnos, pušys, eglės, maumedžiai, pocūgės, kėniai, beržai, juodalksniai, liepos, gluosniai, šermukšniai, riešutmedžiai, kaštonai, miškinės obelys, miškinės kriaušės.

_________________________________________

Tauragės rajono savivaldybės želdynų ir

želdinių apsaugos taisyklių

4 priedas

MEDŽIŲ ATKURIAMOSIOS VERTĖS ĮKAINIAI

Grupė	Įkainis (Eur už 1 kamieno skersmens centimetrą 1 m aukštyje)	Medžio pavadinimas
I	3	 Baltalksnis  Blindė  Drebulė  Gluosnis, išskyrus išvardintus II grupėje  Tuopa, išskyrus išvardintus II grupėje
II	6	 Beržas karpotasis  Beržas plaukuotasis  Gluosnis baltasis, f. svyranti  Gluosnis trapusis, f. rutulinė  Guoba kalninė  Eglė paprastoji  Ieva paprastoji  Juodalksnis  Kadagys paprastasis (augantis medžiu)  Kriaušė miškinė  Liepa didžialapė  Liepa mažalapė  Obelis miškinė  Pušis paprastoji  Skirpstas paprastasis  Šermukšnis paprastasis  Tuja vakarinė (auganti medžiu)  Tuopa ( koloniškos ar glaustašakės formos)  Vinkšna paprastoji
III	9	 Ąžuolas bekotis  Ąžuolas paprastasis  Klevas paprastasis  Skroblas paprastasis  Uosis paprastasis  Kiti medžiai, neišvardinti I, II, III ir IV grupėje, išskyrus invazines rūšis
IV	13	 Ginkmedis dviskiautis  Tulpmedis  Dekoratyviniai skiepyti medžiai spalvotais, margais, karpytais lapais, svyruokline, glausta ar rutuliška laja  Kiti reti, egzotiški medžiai